CELEX: 32021R0114
Language: lt
Date: 2020-09-25 00:00:00
Title: Komisijos deleguotasis reglamentas (ES) 2021/114 2020 m. rugsėjo 25 d. kuriuo dėl Armėnijos ir Vietnamo iš dalies keičiami Europos Parlamento ir Tarybos reglamento (ES) Nr. 978/2012 II ir III priedai

2021 2 2   
               
               
                  LT
               
               
                  Europos Sąjungos oficialusis leidinys
               
               
                  L 36/5
               
            
         KOMISIJOS DELEGUOTASIS REGLAMENTAS (ES) 2021/114
         2020 m. rugsėjo 25 d.
         kuriuo dėl Armėnijos ir Vietnamo iš dalies keičiami Europos Parlamento ir Tarybos reglamento (ES) Nr. 978/2012 II ir III priedai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 5 straipsnio 3 dalį ir 10 straipsnio 5 dalį,
         kadangi:
         
                     (1)
                  
                  
                     Reglamento (ES) Nr. 978/2012 4 straipsnyje nustatyti kriterijai, kuriais remiantis taikomos muitų tarifų lengvatos pagal Bendrosios lengvatų sistemos (toliau – BLS) bendrąją priemonę;
                  
               
                     (2)
                  
                  
                     Reglamente (ES) Nr. 978/2012 nustatyta, kad šalis, kurią Pasaulio bankas trejus metus iš eilės priskiria dideles arba didesnes nei vidutines pajamas gaunančioms šalims, arba šalis, kuriai taikoma lengvatinio patekimo į rinką priemonė, pagal kurią iš esmės visai prekybai taikomos tokios pačios muitų tarifų lengvatos kaip pagal BLS arba didesnės, neturi naudotis BLS;
                  
               
                     (3)
                  
                  
                     Reglamento (ES) Nr. 978/2012 II priede pateiktas BLS lengvatomis besinaudojančių šalių sąrašas. Pagal tą reglamentą Komisija turėtų peržiūrėti II priedą iki kiekvienų metų sausio 1 d., kad pagal to reglamento 4 straipsnyje nustatytus kriterijus būtų pakeistas į sąrašą įtrauktų šalių statusas;
                  
               
                     (4)
                  
                  
                     remiantis Reglamentu (ES) Nr. 978/2012, BLS lengvatomis besinaudojančiai šaliai ir ekonominės veiklos vykdytojams reikėtų suteikti pakankamai laiko tinkamai prisitaikyti prie šaliai taikomo BLS statuso pakeitimo. Todėl BLS turėtų būti toliau taikoma vienus metus nuo sprendimo išbraukti lengvatomis besinaudojančią šalį iš BLS lengvatomis besinaudojančių šalių sąrašo įsigaliojimo dienos, remiantis 4 straipsnio 1 dalies a punktu, ir dvejus metus nuo lengvatinio patekimo į rinką priemonės taikymo pradžios dienos, remiantis 4 straipsnio 1 dalies b punktu;
                  
               
                     (5)
                  
                  
                     Armėniją Pasaulio bankas 2018, 2019 ir 2020 m. priskyrė didesnes nei vidutines pajamas gaunančioms šalims. Ši šalis nebeatitinka BLS lengvatomis besinaudojančios šalies statuso reikalavimų pagal Reglamento (ES) Nr. 978/2012 4 straipsnio 1 dalies a punktą ir turėtų būti išbraukta iš to reglamento II priede pateikto BLS lengvatomis besinaudojančių šalių sąrašo nuo 2022 m. sausio 1 d.;
                  
               
                     (6)
                  
                  
                     Reglamento (ES) Nr. 978/2012 9 straipsnio 1 dalyje nustatyti specialūs kriterijai, kuriuos atitinkančioms BLS lengvatomis besinaudojančioms šalims galima suteikti muitų lengvatas pagal specialią darnaus vystymosi ir gero valdymo skatinamąją priemonę (BLS+). Reglamento (ES) Nr. 978/2012 III priede pateiktas BLS+ lengvatomis besinaudojančių šalių sąrašas;
                  
               
                     (7)
                  
                  
                     nuo 2022 m. sausio 1 d. Armėnija netenka BLS lengvatomis besinaudojančios šalies statuso, dėl to ji taip pat turėtų netekti BLS + lengvatomis besinaudojančios šalies statuso pagal Reglamento (ES) Nr. 978/2012 9 straipsnio 1 dalį. Todėl ji turėtų būti išbraukta iš to reglamento III priedo nuo 2022 m. sausio 1 d.;
                  
               
                     (8)
                  
                  
                     lengvatinio patekimo į rinką priemonė Vietnamui pradėta taikyti 2020 m. rugpjūčio 1 d. Pagal Reglamento (ES) Nr. 978/2012 4 straipsnio 1 dalies b punktą Vietnamas taip pat turėtų būti išbrauktas iš to reglamento II priedo. Atsižvelgiant į precedentus panašiais atvejais ir siekiant užtikrinti teisinį tikrumą bei išvengti nebūtinos administracinės naštos, Vietnamas turėtų būti išbrauktas iš II priedo nuo 2023 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 978/2012 iš dalies keičiamas taip:
            
                        1.
                     
                     
                        II priedo antraštinėje dalyje „1 straipsnio 2 dalies a punkte nurodytos bendrosios priemonės lengvatomis besinaudojančios šalys“ iš atitinkamai A ir B skilties išbraukiami šie raidiniai kodai ir atitinkamos šalys:
                        
                                    a)
                                 
                                 
                                    AM Armėnija;
                                 
                              
                                    b)
                                 
                                 
                                    VN Vietnamas.
                                 
                              
                  
                        2.
                     
                     
                        Iš III priedo A ir B skilčių išbraukiamas šis raidinis kodas ir atitinkama šalis:
                        AM Armėnija.
                     
                  
         
            2 straipsnis
            Šis reglamentas įsigalioja 2021 m. sausio 1 d.
            1 straipsnio 1 dalies a punktas ir 1 straipsnio 2 dalis taikomi nuo 2022 m. sausio 1 d.
            1 straipsnio 1 dalies b punktas taikomas nuo 2023 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugsėjo 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 303, 2012 10 31, p. 1.